ระวังฟองสบู่
หุ้นพุ่งแรงขึ้นมาเพียงวันเดียว กระโดดโลดเต้นกันใหญ่
31 ส.ค. 2560

ลูบคมตลาดทุน : ธนะชัย ณ นคร
หุ้นพุ่งแรงขึ้นมาเพียงวันเดียว กระโดดโลดเต้นกันใหญ่
รองนายกฯ สมคิด จาตุศรีพิทักษ์ ถึงกับรีบบอกว่า ไม่ใช่ “เงินร้อน”
ทว่าเป็น“เรียลมันนี่” (Real Money)
ตอนนี้บางคนมองไปถึง 1,700 จุดกันแล้ว
ส่วนวานนี้ดัชนีหุ้นไทย ปิดตลาดแดนลบ นักวิเคราะห์บอกว่า เป็นการ “พักฐาน” เพื่อที่จะไปต่อ เพราะตลาดเข้าเขตซื้อ (Overbought ทางเทคนิค) มากเกินไป
มีผู้คร่ำหวอดในวงการตลาดหุ้นออกมาแนะนำไว้ว่า หากเรายังไม่รู้จักตลาดหุ้นดีพอ ก็อย่ากระโจนเข้าไป
แม้ปัจจัยเรื่องเสถียรภาพทางการเมืองจะมีความชัดเจน
ทว่า ในด้านผลประกอบการของบริษัทจดทะเบียน หรือ บจ.ยังคงต้องเฝ้ามอง
อาทิตย์ก่อนหน้านี้ ได้นั่งคุยกับนักวิเคราะห์ 2-3 คน
ต่างยอมรับว่ามีหุ้นหลายๆ ตัวที่เหมือนถูกตีฟอง (สบู่) ขึ้นมา
ตัวเลขผลประกอบการออกมาแปลกๆ
แต่เรื่องนี้ก็ขึ้นอยู่กับผู้ตรวจสอบบัญชีว่า จะแสดงความเห็นอย่างไร
และยังมีการบอกด้วยว่า หุ้นหลายๆ ตัว ราคาขึ้นมา (ใกล้) เต็มมูลค่า (Full Value) แล้ว และเริ่มมีการขายทำกำไรกันออกมา จึงต้องระวัง
คุณเกศรา มัญชุศรี กรรมการและผู้จัดการ ตลาดหลักทรัพย์ฯ ก็ให้สัมภาษณ์เช่นกัน
เสมือนเตือนๆ ว่า หากจะลงทุนในหุ้นตัวไหน ก็ต้องดูว่า “ทำให้มีกำไรหรือไม่”
หรือหากจะให้เข้าใจแบบง่ายๆ คือ เข้าลงทุนให้ถูกตัวหุ้นนั่นแหละ
อย่าไปลงทุนแบบ “ปาเป้า”
หรือหากมีหุ้นอยู่ในพอร์ตอยู่แล้ว หากมองว่าทิศทางผลประกอบการ จะออกมาดี ก็อย่าเพิ่งไปขาย เพราะหากดูตัวเลขจากต้นปีมาถึงปัจจุบัน รายย่อยขายออกไปแล้วว่า 6 หมื่นล้านบาท
นักวิเคราะห์มองว่า กลุ่มธนาคารพาณิชย์ ก็ยังต้องระวังการลงทุน
ใครเล่นสั้นๆ ยิ่งต้องเพิ่มความระวัง เพราะไตรมาส 3/60 ปัญหาหนี้เสีย หรือ NPL ยังไม่จบ โดยเฉพาะกับแบงก์ขนาดใหญ่ 3-4 แห่ง ซึ่งยังต้องจับตาเรื่องการตั้งสำรองหนี้ฯ ต่อไป
แต่ราคา (หุ้นแบงก์) ปัจจุบัน ก็อาจจะเหมาะกับนักลงทุนระยะยาว
ส่วนหุ้นในกลุ่มอื่นๆ อีกหลายกลุ่ม เห็นในบทวิเคราะห์ของหลายโบรกฯ ก็บอกว่า ยังคงมีปัญหาในด้านผลประกอบการ และตัวเลขกำไรทั้งปี อาจจะออกมาไม่ดีนัก
วานนี้ นักลงทุนต่างชาติยังคงซื้อสุทธิต่อวันที่ 2 อีกกว่า 677 ล้านบาท
ส่วนนักลงทุนสถาบันขายสุทธิ  2,356 ล้านบาท
ประเด็นที่น่าสนใจคือ ต่างชาติออกจากตลาด TFEX อีกว่า 1 หมื่นสัญญา เมื่อวานนี้เช่นกัน
ความเคลื่อนไหวของนักลงทุนต่างชาติ ยากเกินที่จะคาดเดาจริงๆ ว่า ที่กลับมาลงทุนในตลาดหุ้นไทย เป็นการเก็งกำไรสั้น หรือเป็น “เรียลมันนี่” อย่างที่รองนายกฯ พูดหรือเปล่า
คิดว่าคนในวงการตลาดหุ้นที่ใกล้ชิดกับนักลงทุนเหล่านี้น่าจะมองออก
ขอเพียงอย่าตอบที่เอาใจฝ่ายรัฐบาลมากเกินไป
ไม่อย่างนั้นได้เห็นฟองสบู่จริงๆ แน่